Randolph Scott

Randolph Scott (1898–1987) var en amerikansk skuespiller med karriere fra 1928 til 1962. I løpet av sin filmkarriere dukket Scott opp i flere forskjellige sjangere, inkludert drama, krim, komedier, musikaler (selv om han verken sang eller danset), krigsfilmer, eventyr, skrekkfilmer og fantasyfilmer. 

Liv og virke
Bakgrunn
Scott ble født den 23. januar 1898 i Orange County i Virginia, men vokste opp i Charlotte i Nord-Carolina. På grunn av familiens økonomiske status, var han i stand til å studere ved private skoler som Woodberry Forest School. Fra en tidlig alder, utviklet Scott visse atletiske trekk, og var svært god i fotball, baseball, hesteveddeløp og svømming.

Første verdenskrig 
I april 1917 gikk USA inn i første verdenskrig. Scott vervet seg da han var nitten år gammel, og tjenestegjorde i Frankrike som artilleriobservatør. I det militære tilegnet Scott seg ferdigheter som senere kom til nytte under filmkarrieren, blant annet at han kunne ri og bruke skytevåpen og bajonetter. 

 Etter krigen 
Scott tjenestegjorde i hæren frem til 1919. Deretter ble han student ved Georgia Tech, der han hadde som mål å bli profesjonell fotballspiller, frem til en ryggskade satte en stopper for den planen. Dette førte til at han byttet studiested, og fortsatte studiene ved University of North Carolina, der han tok fatt på en grad som tekstilingeniør. Imidlertid fullførte han ikke studiene, men startet å arbeide som regnskapsfører i det samme tekstilfirmaet som hans far var ansatt i. 

Filmkarriere
Etterhvert fant Scott ut at han ville forsøke seg som skuespiller, og rundt 1927 bestemte han seg for å dra til Los Angeles for å prøve seg i filmbransjen. Scotts far hadde blitt kjent med Howard Hughes, og skrev et introduksjonsbrev som sønnen kunne ta med til den eksentriske og styrtrike filmskaperen. Hughes ga Randolph Scott en liten rolle i filmen Sharp Shooters i 1928. Scott signerte deretter en kontrakt med filmstudioet Paramount Pictures, og fikk en rolle i filmen Heritage of the Desert i 1932. Han medvirket deretter i flere nyinnspillinger av tidligere stumfilmer. I et forsøk på å spare produksjonskostnader benyttet Paramount Pictures ofte gamle opptak fra disse stumfilmene, og leide inn noen av de samme skuespillerne, som Raymond Hatton og Noah Beery, til de samme rollene som de hadde hatt i de opprinnelige stumfilmene.

Scott hadde sin siste filmopptreden i 1962 med filmen Skudd ved solnedgang (originaltittel: Ride the High Country), som nå blir regnet som en klassiker. Den ble regissert av Sam Peckinpah.

Scott døde den 2. mars 1987, i en alder av 89 år i Beverly Hills i California.

Selv om Scott oppnådde berømmelse som en skuespiller, klarte han å holde en relativt lav profil rundt sitt privatliv.

 Ettermæle 
Scott blitt tildelt en stjerne på Hollywood Walk of Fame.

 Filmografi (utvalg) 
 1940 – Min favoritthustru
 1942 – På kanten av loven
 1959 – Ri ensom
 1962 – Skudd ved solnedgang

 Referanser 

 Eksterne lenker 


Kategori:Skuespillere fra USA
Kategori:Hollywood Walk of Fame
Kategori:Personer fra Orange County i Virginia
Kategori:Personer fra Charlotte
Kategori:Mottakere av Golden Boot Awards, In Memoriam Award